
Mezítláb a talajon - megfigyelések két intézmény példáján keresztül

Pár évtizeddel ezelőtt a népesség nagyobb része életének több, mint felét mezítláb töltötte. Majd szépen lassan mindenki elkezdett cipőt használni és hordani. Hosszú éveken keresztül senki nem foglalkozott a mezítlábassággal és annak fejlesztő hatásaival. Ám manapság kezd újra divatba jönni a mezítlábon való lét, játék, kirándulás stb. Mivel mi is mezítláb tölttötük/töltjük eddigi életünk meghatározó részét, ezért el kezdett minket is érdekelni, vajon a mostani gyerekek szeretnek-e, töltenek-e időt mezítláb.

Kutatásunkban két általános iskola egy-egy osztályának gyerekeit figyeltük meg testnevelés órán egy általunk összeállított óraterv és mesterséges „mezítlábas ösvény” segítségével. Az egyik iskola Budapest fővárosának viszonylag közepén helyezkedik el, míg a másik vidéken, Ludányhalásziban – ahol főleg hátrányos helyzetű családok élnek. Kíváncsiak voltunk, hogyan reagálnak a különböző környezetben élő gyerekek az „ösvényünkre” és a mezítlábas testnevelés órára.

Eredményünk mást bizonyított, mint amit mi feltételeztünk. Azt gondoltuk, hogy a falusi gyerekek többet járnak, játszanak mezítláb és sokkal előbb/gyorsabban ki fognak bújni cipőjükből és zoknijukból, mint a városiak.

Szűk kutatásunk alátámasztotta, hogy a gyerekek igénylik a mezítlábon való létet és már egy 45 perces óra is képes pozitív irányú hatásait megmutatni (például: helyes járás). Véleményünk szerint jó lenne, ha minden intézmény ki tudna alakítani egy „mezítlábas ösvényt” akár kint az udvaron, akár bent egy folyosón és engedélyeznék annak használatát – természetesen felügyelettel – de akár maguk a diákok is segédkezhetnének a kiépítésében.



